ด่วน! ตร.ฉีดน้ำใส่ผู้ชุมนุมฝ่าแนวกั้นหน้าศาลฎีกา! เบื้องต้นบาดเจ็บ 1 ราย
ด่วน! ตร.ฉีดน้ำใส่ผู้ชุมนุมฝ่าแนวกั้นหน้าศาลฎีกา! เบื้องต้นบาดเจ็บ 1 ราย
8 พ.ย. 2563

ผู้สื่อข่าวรายงานว่า วันนี้(8 พ.ย.63) ผู้ชุมนุมกลุ่มราษฎร ได้ผ่านแนวกั้นของเจ้าหน้าที่ตำรวจที่บริเวณหน้าโรงแรมรัตนโกสินทร์เข้ามาสู่ ถ.ราชดำเนินในได้แล้ว และมาหยุดอยู่ที่หน้าศาลฎีกา ซึ่งมีการวางแนวกั้นอีกชั้นโดยใช้รถเมล์ ขสมก.จอดขวางถนนอยู่ 3 คัน และมีรั้วลวดหนามหีบเพลง และรถตู้ตำรวจเป็นแนวกั้นอีกชั้น ซึ่งจุดนี้อยู่ห่างจากพระบรมมหาราชวังประมาณ 150 เมตร
โดยเมื่อเวลาประมาณ 18.30 น. กลุ่มผู้ชุมนุมพยายามเจรจาขอให้ตำรวจขยับรถเมล์ออก เพื่อเปิดช่องให้มีพื้นที่ในการเจรจาได้ ซึ่งเมื่อมีการขยับรถเมล์เพื่อเปิดช่องแล้ว ผู้ชุมนุมได้พยายามจะฝ่าแนวกั้นและรื้อลวดหนามเข้าไป จึงทำให้เจ้าหน้าที่ตำรวจใช้รถฉีดน้ำใส่กลุ่มผู้ชุมนุม แต่ครั้งนี้เป็นน้ำเปล่าไม่ใช่น้ำสีฟ้าเหมือนเช่นครั้งการชุมนุมที่แยกปทุมวัน ทำให้ผู้ชุมนุมมีการขว้างปาขวดน้ำเข้าไปทางฝั่งเจ้าหน้าที่ตำรวจ
ล่าสุด มีรถพยาบาลเข้าไปในพื้นที่ชุมนุมแล้ว เนื่องจากมีรายงานเบื้องต้นว่ามีผู้ได้รับบาดเจ็บ 1 ราย